REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/117-14

22. septembar 2014.

B e o g r a d

**Z A P I S N I K**

**SA SEDME SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 5. JUNA 2014. GODINE**

Sednica je počela u 9.30 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Slobodan Perić, Vladica Dimitrov, Stefana Miladinović, Vera Paunović, Biljana Hasanović Korać, Olena Papuga i Elvira Kovač, članovi Odbora.

Sednici nisu prisustvovali članovi Odbora: Zlata Đerić, Suzana Šarac, Dubravka Filipovski, Ljibuška Lakatoš, Aida Ćorović i Sulejman Ugljanin.

Sednici je prisustvovao zamenik člana Odbora Nenad Mitrović.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

Razmatranje amandmana na Predlog zaključka povodom razmatranja Redovnog godišnjeg izveštaja Poverenika za zaštitu ravnopravnosti za 2013. godinu;

1. Razmatranje amandmana na Predlog zaključka povodom razmatranja Redovnog godišnjeg izveštaja Zaštitnika građana za 2013. godinu.

Članovi Odbora su jednoglasno PRIHVATILI predloženi Dnevni red.

Pre prelaska na rad po utvrđenom Dnevnom redu, predsednik Odobra je obavestio prisutne da je ovu sednicu sazvao u roku kraćem od tri dana zbog hitnosti i objedinjene zajedničke rasprave po predlogu zaključaka povodom razmatranja redovnih godišnjih izveštaja Poverenika za zaštitu ravnopravnosti i Zaštitnika građana, a u vezi tri amandmana koja su podneli narodni poslanici Stranke demokratske akcije Sandžaka.

**PRVA TAČKA:** Razmatranje amandmana na Predlog zaključka povodom razmatranja Redovnog godišnjeg izveštaja Poverenika za zaštitu ravnopravnosti za 2013. godinu

Predsednik Odbora je naveo da su **na tačku 1. Predloga zaključka** povodom razmatranja Redovnog godišnjeg izveštaja Poverenika za zaštitu ravnopravnosti za 2013. godinu amandmane podneli narodni poslanici Sulejman Ugljanin, Enis Imamović i Sabina Dazdarević.

Tekst amandmana glasi:

„Tačka 1. Zaključka povodom razmatranja redovnog godišnjeg izveštaja Poverenika za zaštitu ravnopravnosti za 2013. godinu menja se i glasi:

„1. Narodna skupština usvaja redovni izveštaj Poverenika za zaštitu ravnopravnosti za 2013. godinu i obavezuje se da će u okviru svoje kontrolne funkcije nad radom Vlade konstantno pratiti sprovođenje predloženih mera u izveštaju.

Narodna skupština poziva Vladu da do kraja kalendarske godine upozna Narodnu skupštinu o stepenu realizacije mera predloženih u izveštaju Poverenika za zaštitu ravnopravnosti za 2013. godinu“.“

Predsednik Odbora je konstatovao da niko od predlagača nije prisutan na sednici Odbora, pa je pozvao članove Odbora da se jave za reč. Pošto nije bilo prijavljenih, predsednik Odbora je predložio da Odbor na osnovu člana 164. stav 1. i člana 193. Poslovnika Narodne skupštine („Službeni glasnik RS“, broj 20/12 - Prečišćen tekst), Narodnoj skupštini dostavi sledeće mišljenje:

Odbor predlaže Narodnoj skupštini **da odbije** amandman narodnih poslanika dr Sulejmana Ugljanina, Enisa Imamovića i Sabine Dazdarević na tačku 1. Predloga zaključka, uz sledeće obrazloženje:

Amandman se ne prihvata iz razloga što je suprotan članu 238. Poslovnika Narodne skupštine. U skladu sa članom 238. Poslovnika, Narodna skupština i nadležni odbori razmatraju izveštaje nezavisnih dražavnih organa. Nakon razmatranja izveštaja, nadležni odbor podnosi izveštaj Narodnoj skupštini s predlogom zaključka, odnosno preporuka sa merama za unapređenje stanja u tim oblastima.

Prema tome, Narodna skupština razmatra, a ne usvaja izveštaje nezavisnih državnih organa. Ovi izveštaji treba da posluže Narodnoj skupštini da sagleda stanje u određenoj oblasti i predloži mere za unaređenje stanja.

Predsednik Odbora je stavio na glasanje predlog da se uz navedeno obrazloženje odbije amandman na tačku 1. Predloga zaključka povodom razmataranja Redovnog godišnjeg izveštaja Poverenika za zaštitu ravnopravnosti za 2013. godinu.

Predsednik Odbora je konstatovao da je Odbor jednoglasno odlučio da odbije ovaj amandman.

**DRUGA TAČKA**: Razmatranje amandmana na Predlog zaključka povodom razmatranja Redovnog godišnjeg izveštaja Zaštitnika građana za 2013. godinu.

Predsednik Odbora je naveo da su **na tačku 1. Predloga zaključka** povodom razmatranja Redovnog godišnjeg izveštaja Zaštitnika građana za 2013. godinu amandmane podneli narodni poslanici Sulejman Ugljanin, Enis Imamović i Sabina Dazdarević.

Tekst amandmana glasi:

„Tačka 1. Zaključka povodom razmatranja redovnog godišnjeg izveštaja Zaštitnika građana za 2013. godinu menja se i glasi:

„1. Narodna skupština usvaja redovni izveštaj Zaštitnika građana za 2013. godinu i poziva Vladu da najkasnije do kraja kalendarske 2014. godine otkloni sve manjkavosti utvrđene ovim izveštajem i o tome obavesti Narodnu skupštinu“.“

Pošto nije bilo prijavljenih za reč, predsednik Odbora je predložio da Odbor na osnovu člana 164. stav 1. i člana 193. Poslovnika Narodne skupštine („Službeni glasnik RS“, broj 20/12 - Prečišćen tekst), Narodnoj skupštini dostavi sledeće mišljenje:

Odbor predlaže Narodnoj skupštini **da odbije** amandman koji su podneli narodni poslanici dr Sulejman Ugljanin, Enis Imamović i Sabina Dazdarević na tačku 1. Predloga zaključka, uz sledeće obraloženje:

Amandman se ne prihvata iz razloga što je suprotan članu 238. Poslovnika Narodne skupštine. U skladu sa članom 238. Poslovnika, Narodna skupština i nadležni odbori razmatraju izveštaje nezavisnih dražavnih organa. Nakon razmatranja izveštaja nadležni odbor podnosi izveštaj Narodnoj skupštini s predlogom zaključka, odnosno preporuka sa merama za unapređenje stanja u tim oblastima.

Prema tome, Narodna skupština razmatra, a ne usvaja izveštaje nezavisnih državnih organa. Ovi izveštaji treba da posluže Narodnoj skupštini da sagleda stanje u određenoj oblasti i predloži mere za unaređenje stanja.

Što se tiče amandmana u delu kojim se predlaže da se obaveže Vlada da do kraja 2014. godine otkloni sve manjkavosti utvrđene ovim izveštajem i o tome obavesti Narodnu skupštinu, takav zaključak je već definisan tačkom 7. Predloga zaključka. Naime, ovom tačkom je navedeno da se obavezuje Vlada da, jednom u šest meseci, Narodnoj skupštini dostavi informaciju sa podacima razvrstanim po organima i imaocima javnih ovlašćenja na nivou Republike, koja sadrži: podatke o broju preporuka koje je Zaštitnik građana uputio organima državne uprave i imaocima javnih ovlašćenja na nivou Republike, broj izvršenih i broj neizvršenih preporuka i razloge za nepostupanje po preporukama.

Predsednik Odbora je konstatovao da je Odbor jednoglasno odlučio da odbije ovaj amandman.

Predsednik Odbora je prešao na drugi podneti amandman koji su podneli isti narodni poslanici **na tačku 2. Predloga zaključka**, koji glasi:

„Tačka 2. Zaključka povodom razmatranja redovnog godišnjeg izveštaja Zaštitnika građana za 2013. godinu menja se i glasi:

„2. Narodna skupština poziva Vladu da utvrdi predlog zakona o potvrđivanju Rezolucije Parlamentarne skupštine Saveta Evrope br. 1985 od 8. aprila 2014. godine.

Narodna skupština poziva Vladu da preduzme potrebne mere kako bi se u sredinama gde žive nacionalne manjine usaglasila nacionalna struktura zaposlenih u organima i službama sa javnim ovlašćenjima sa nacionalnom strukturom stanovništva prema rezultatima poslednjeg popisa stanovništva.

Narodna skupština poziva Vladu da utvrdi predlog opšteg Zakona o manjinama koji bi nastao spajanjem Zakona o zaštiti prava i sloboda nacionalnih manjina, Zakona o nacionalnim savetima nacionalnih manjina i Uredbe Vlade o Savetu Republike Srbije za nacionalne manjine.

Narodna skupština poziva Vladu da Nacionalne savete nacionalnih manjina zakonom definiše kao državne organe manjinske samouprave.

Narodna skupština se obavezuje da će prilikom imenovanja članova skupštinske komisije za izvršenje krivičnih sankcija obezbediti zastupljenost narodnih poslanika izabranih sa manjinskih izbornih lista u toj komisiji.

Narodna skupština poziva Vladu i nadležno ministarstvo da preduzmu sve mere i korake kako bi se omogućilo obrazovanje na maternjem jeziku pripadnicima nacionalnih manjina koji to pravo do sada nisu ostvarili u skladu sa Ustavom i zakonom“.“

Pošto nije bilo prijavljenih za reč, predsednik Odbora je predložio da Odbor na osnovu člana 164. stav 1. i člana 193. Poslovnika Narodne skupštine („Službeni glasnik RS“, broj 20/12 - Prečišćen tekst), Narodnoj skupštini dostavi sledeće mišljenje:

Odbor predlaže Narodnoj skupštini **da odbije** amandman koji su podneli narodni poslanici dr Sulejman Ugljanin, Enis Imamović i Sabina Dazdarević na tačku 2. Predloga zaključka, uz sledeće obrazloženje:

Amandman se ne prihvata iz sledećih razloga: U amandmanu se predlaže da se nacionalni saveti nacionalnih manjina zakonom definišu kao državni organi manjinske samouprave, dok se u obrazloženju amandmana ne govori o državnim organima, već o organima manjinske samouprave, te je nejasno kakav status nacionalnih saveta nacionalnih manjina podnosilac amandmana predlaže.

Povodom predloga da se Narodna skupština obaveže da prilikom imenovanja članova Komisije za izvršenje krivičnih sankcija obezbedi zastupljenost narodnih poslanika izabranih sa manjinskih izbornih lista, Odbor navodi da je Zakonom o izvšenju krivičnih sankcija („Službeni glasnik RS“ broj 55/14), u članu 278. predviđeno da Narodna skupština obrazuje Komisiju za kontrolu izvršenja krivičnih sankcija. Komisija ima pet članova koje, na predlog nadležnog odbora, Narodna skupština bira iz reda narodnih poslanika. Odlukom Narodne skupštine o obrazovanju Komisije za kontrolu izvršenja krivičnih sankcija („Službeni glasnik RS“ broj 49/11) definisano je da Komisiju čine: tri člana koji se biraju iz reda članova ili zamenika članova odbora u čijem je delokrugu pravosuđe, i dva člana koji se biraju iz reda članova ili zamenika članova odbora u čijem su delokrugu pitanja iz oblasti ljudskih prava, zdravlja ili socijalne politike. Prema tome, sastav Komisije je definisan polazeći od zadataka Komisije i omogućava da u Komisiji učestvuju predstvnici odbora u čijem delokrugu su poslovi koji istovremeno podrazumevaju i zadatke Komisije, a ne biraju se iz reda narodnih poslanika sa određenih izbornih lista ili u zavisnosti od nacionalne pripadnosti. Ovakvo rešenje je opravdano i omogućava efikasan rad Komisije. Međutim, nema smetnje da odbori prilikom predlaganja kandidata za člana Komisije predlože pripadnika nacionalne manjine, ako su istovremeno i članovi navedenih odbora. Međutim, to ne mora biti presudan kriterijum, jer  je kriterijum definisan pomenutom odlukom i podrazumeva da narodni poslanik  mora biti član odbora u čijem su delokrugu pitanja iz oblasti pravosuđa, zaštite ljudskih prava, zdravlja i socijalne politike. Postojeće rešenje je opravdano  jer se radi o zaštiti ljudskih prava svih  lica lišenih slobode dok se prema njima  izvršavaju krivične sankcije, bez obzira na nacionalnu pripadnost, veroispovest ili druge razlike.

U pogledu rešenja predloženih amandmanom, a koja se odnose na ratifikovanje Rezolucije broj 1985 PSSE i donošenje opšteg Zakona o manjinama, Odbor smatra da je Republika Srbija i do sada ratifikovala sve najvažnije međunarodne dokumente u oblasti ljudskih prava i prava nacionalnih manjina. O tome govore i izveštaji Evropske komisije o napretku Srbije. Zbog navedenog Odbor smatra da nije reč o problemu na koji treba ukazivati u zaključku Narodne skupštine, te Predlog zaključka i ne sadrži ovakvu preporuku. Preporuke sadržane u Predlogu zaključka uglavnom se odnose na mere kojima treba da se doprinese ostvarivanju prava koja su garantovana kako međunarodnim tako i domaćim propisima i jačanju kontrolne funkcije Narodne skupštine. Pored navednog, Odbor smatra da pitanje postojanja jednog opšteg zakona o nacionalnim manjinama, ili dva ili više zakona koji ta pitanja regulišu, nije od suštinskog značaja za ostvarivanje prava nacionalnih manjina.

Predsednik Odbora je konstatovao da je Odbor sa jednim uzdržanim glasom odbio ovaj amandman.

Sednica je zaključena u 9.40 časova.

|  |  |
| --- | --- |
| SEKRETAR ODBORA  Rajka Vukomanović | PREDSEDNIK ODBORA  Meho Omerović |